পরিষ্কার স্ট্রেট ব্যাটে খেলতে হবে। যদি দেখেন, বাউন্সার আসছে, মাথা নামিয়ে ‘ডাক’ করার চেষ্টা করার দরকার নেই। সপাটে ‘হুক’ করে ছয় মারুন!
আজ, শনিবারের ভোট সম্পর্কে নিজের বাহিনীকে আক্ষরিক অর্থেই এই নির্দেশ দিয়েছেন তিনি। জানিয়েছেন, সকলকে আইন রক্ষা করতে হবে। লালবাজার আইনের পালনকারীর পাশে থাকবে। কিন্তু কলকাতার পুলিশ কমিশনার সৌমেন মিত্র নিজেও বিলক্ষণ জানেন, শনিবেলায় তাঁর ‘অগ্নিপরীক্ষা’। সৎ, দক্ষ এবং নিরপেক্ষ অফিসার হিসাবে তাঁর সুনাম রয়েছে। চতুর্থ দফার ভোটে কলকাতা শহরে সেই সুনাম তিনি রক্ষাও করেছেন। সেই কারণেই ষষ্ঠ দফায় তাঁর উপর দ্বিগুণ ‘চাপ’। কলকাতার সাতটি কেন্দ্রের ভোটে শহর এক তারকার জন্ম দেখেছিল। শনিবারের ভোটে শহর দেখবে, সেই তারার ‘ঔজ্জ্বল্যে’র ছটা একইরকম রয়েছে কি না! 
নির্বাচন কমিশনের খাতায় কলকাতার চারটি কেন্দ্রে ভোট হচ্ছে বটে। কিন্তু পুলিশি মানচিত্রের নিরিখে ভোট হচ্ছে মোট ১০টি কেন্দ্রে। আর সেখানে লড়ছেন শাসকদলের সবচেয়ে ‘ওজনদার’ প্রার্থীরা। গাদা-গাদা মন্ত্রী। বিধানসভার মুখ্য সচেতক। কলকাতার মেয়র। 
এহ বাহ্য! আজ যে আবার ভবানীপুরে ভোট। আজ মুখ্যমন্ত্রীর ভোট। 
আর কে না জানে, মমতা বন্দ্যোপাধ্যায় এবং সৌমেন মিত্র পরস্পরের কতটা ‘গুণমুগ্ধ’! 
প্রথমজন দ্বিতীয়জনকে লালবাজারের লালবাড়িতে দেখতেই চাননি! নির্বাচন কমিশনের চাপে ‘গিলতে’ হয়েছে। দ্বিতীয়জন কখনও আইন-বহির্ভূত কার্যকলাপে সাড়া় দেননি! সে যে-কেউ তাঁকে বলুন না কেন! এখনও পর্যন্ত।
আগের লাইনের শেষ দু’টি শব্দ গভীর তাৎপর্যপূর্ণ। কারণ, আজকের দিন বলে দেবে, সৌমেন অগ্নিকুণ্ডের মধ্য দিয়ে অক্ষত হেঁটে বেরোতে পারলেন কি না। বিরোধীদের একাংশের বক্তব্য, মমতার ভবানীপুর কেন্দ্রের বাড়ি-বাড়ি গিয়ে শাসকদলের তরফে হুমকি দেওয়া হচ্ছে বলে অভিযোগ করলেও নাকি কোনও ব্যবস্থা নিচ্ছে না পুলিশ! এমনকী, ‘দিদি’ সরাসরি পিছনে রয়েছেন জানতে পারলে ব্যবস্থা নেওয়া হচ্ছে না, এমনও দু’তিনটি উদাহরণ রয়েছে। যা দেখে এক বিরোধী রাজনীতিক শুক্রবার ‘এবেলা’র কাছে অনুযোগ করেছেন, ‘‘আপনারা লিখেছিলেন ‘তারকার জন্ম’। কিন্তু গত কয়েকদিনে তো দেখা যাচ্ছে, সৌমেন মিত্র মহিলা পুলিশের কমিশনার হয়ে যাওয়ার সম্ভাবনা দেখাচ্ছেন!’’
যে অনুযোগ এবং অভিযোগকে সপাটে বাউন্ডারির বাইরে ফেলে দিচ্ছেন সৌমেনের বাহিনীর পদস্থ সদস্যেরা। তাঁদের বক্তব্য, ‘‘সিপি স্যার বলে দিয়েছেন, আইন এবং নির্বাচন কমিশনের নির্দেশের বাইরে কারও কোনও অনুরোধ (বা আদেশ) মানা যাবে না।’’
কারও? ৩০বি, হরিশ চ্যাটার্জি স্ট্রিটের তরফেও? 
অফিসারের বক্তব্য, ‘‘শাসকদলের থেকে চাপ থাকবে জানি। কিন্তু আসল চাপটা হল শাসকদলের আশ্রিত সমাজবিরোধীরা ঢুকলে। কিন্তু যা দেখা যাচ্ছে, দাদা-দিদিরা বললেও তারা আর বেরনোর মুডে নেই।’’ 
 প্রসঙ্গত, রাজ্যে ষষ্ঠ দফার ভোটে কলকাতা, দক্ষিণ ২৪ পরগনা এবং হুগলি জেলা মিলিয়ে মোট যে ৫৩টি আসনে ভোট হচ্ছে, ২০১৪ সালের ভোটেও সেখানে ৪৯টি আসনে এগিয়েছিল তৃণমূল। বস্তুত, ২০১১ সালের বিধানসভায় ওই ৫৩টি আসনের মধ্যে তৃণমূল জিতেছিল ৪৬টি আসন। অর্থাৎ, লোকসভা ভোটে প্রবল ‘মোদী-হাওয়া’র মধ্যেও একলা লড়ে তিনটি আসন ‘লাভ’ হয়েছিল মমতার। কিন্তু, পাশাপাশিই, লোকসভা ভোটের ফলাফলের অঙ্ক এ-ও বলছে যে, ওই ৫৩টি আসনের মধ্যে বাম-কংগ্রেস জোটের মিলিত ভোট বেশি ছিল মোট ১২টি আসনে। ফলে, যখন ষষ্ঠ এবং সপ্তম দফার (পূর্ব মেদিনীপুর ও কোচবিহার) ভোট নিয়ে মমতার ‘আশ্বস্ত’ থাকার কথা, তখন উল্টে তিনি চিন্তায়। 
কিন্তু যেখানেই যত কেন্দ্রে ভোট থাকুক, সকলের নজর কলকাতায়। আসলে ভবানীপুরে। 

সৌমেম মিত্র।

পুরো ‘ফোর্স’ নামিয়ে দেওয়া হয়েছে রাস্তায়। গতদিনের মতোই যাতে কলকাতায় আজকেও ভোট হয়, সে ব্যাপারে কোনও ত্রুটি রাখতে চান না সৌমেন। তাঁর নির্দেশ, ভোটারেরা যাতে বিনা-ভয়ে এবং বিনা-দ্বিধায় ভোটকেন্দ্রে আসতে পারেন। নির্বিঘ্নে ভোটাধিকার প্রয়োগ করতে পারেন। 
একদিকে মেটিয়াবুরুজ-নাদিয়াল। অন্যদিকে সোনারপুরের সীমান্ত। একদিকে বজবজের প্রান্ত। অন্যদিকে শহরের বেনিয়াপুকুর-মধ্য কলকাতার সামান্য অংশ। বিশাল এলাকায় শান্তি এবং স্বস্তি রক্ষা করতে হবে সৌমেনকে। এবং এমন সময়ে, যখন শাসকদল খানিকটা ‘বিপন্ন’। যখন তারা ঢুকছে তাদের ‘ভোটদুর্গে’। কারণ, ঘোর দুর্দিনেও দক্ষিণ ২৪ পরগনা বা হুগলি মমতাকে খালিহাতে ফেরায়নি। ফলে শেষ দু’দফায় তাঁকে কার্লোস ব্র্যাথওয়েটের মতো ব্যাট চালাতে হবে! 

আবার সৌমেন জানেন, ভোট শান্তিপূর্ণ করার আসল ‘চাবিকাঠি’ থানার হাতে। তাই প্রায় প্রতিদিন বিকেলের পর থেকে শহরের সাতটি ডিভিশনের সবক’টি থানায় ঘুরেছেন। যে বুথগুলিতে অশান্তির ‘ইতিহাস’ আছে, ওসি’দের নিয়ে সেই এলাকা পরিদর্শন করেছেন। বহুদিন একসঙ্গে কাজ করার সুবাদে কোনও কোনও ওসি’কে বলেছেন, শুধু নিজের থানা এলাকা নিয়ে ভাবলে চলবে না। আশপাশের থানা এলাকার কোনও খবর এলেও সঙ্গে সঙ্গে ঝাঁপাতে হবে। 
এহ বাহ্য! ভবানীপুর বিধানসভা এলাকার এক ওসি সম্পর্কে কিছু ‘কানাঘুষো’ শোনায় এদিন পর্যন্ত তাঁকে ‘ক্লোজ ওয়াচে’ রেখেছেন। ভোটের দিনও তাঁর উপর ‘নজরদারি’ থাকবে।
প্রতিদিন স্পেশাল ব্রাঞ্চের কাছে খোঁজ নিয়েছেন, গোলমালের আশঙ্কার খবর আসছে? ‘সোর্স’দের সঙ্গে প্রতিনিয়ত যোগাযোগ রাখার নির্দেশ দিয়েছেন। যাতে ‘বহিরাগত’দের শহরে ঢোকার খবর পাওয়া যায়। সতর্ক করেছেন— শুধু পুরুষ নয়, মহিলারাও ‘বহিরাগত’ হিসাবে ঢুকতে পারে। ব্যক্তিগতভাবে নিজের পাওয়া তথ্যও যাচাই করিয়েছেন। এদিন সন্ধ্যা পর্যন্ত স্পেশাল ব্রাঞ্চের কর্তাদের সঙ্গে ঘনঘন বৈঠক করেছেন। 

পুরো বন্দর এলাকা, তিলজলা-তপসিয়া, যাদবপুর, বেহালা, হরিদেবপুর, জোকা ও চেতলা এলাকায় ‘সন্দেহভাজন’ এলাকা ও ক্লাবের উপর নজর রাখতে বলেছিলেন সৌমেন। ভুল করেননি। এদিন দুপুরে বালিগঞ্জ বিধানসভা এলাকার তিলজলা রোডে একটি ক্লাবের পাশের বাড়ি থেকে ১০টি বোমা উদ্ধার করেছে পুলিশ। বিকেলে চেতলার রাজা সন্তোষ রোডে একটি ক্লাবের পাশে সিমেন্ট-বালি গোলার ছাদ থেকে উদ্ধার হয়েছে আরও ১৪টি বোমা।
পরিচিত অপরাধীদের মোবাইল টাওয়ার নজরে রাখা হচ্ছে। এক অফিসারের কথায়, ‘‘দেখা যাচ্ছে, পরিচিত দুষ্কৃতীরা কেউ ওড়িশায়। কেউ সিকিমে! আর যারা ভোট দেওয়ার আছিলায় রয়ে গিয়েছে, তাদের বলে দেওয়া হয়েছে, বাড়ি থেকে বেরিয়ে নিজের গণতান্ত্রিক অধিকার প্রয়োগ করেই যেন আবার সটান বাড়িতে ঢুকে পড়ে!’’ 
কিন্তু আজ তো ‘সিএমে’রও ভোট!   
কলকাতা পুলিশের পদস্থ অফিসার বলছেন, ‘‘এই সিপি সিএম-পিএম বিশেষ বোঝেন না! উনিও জানেন, কী হতে পারে বা না-পারে। উনি ওসব নিয়ে অত মাথা ঘামান না।’’ 
কেন?
জবাব এল, ‘‘কারণ, উনি জানেন, ২০ দিন পরে কোনও একটা পক্ষ থাকবে না! হয় উনি। নয় ইনি। অত ভাবার কী আছে!’’